একদিন হেদিয়ে ভালোবাসা দেখিয়ে তারপর বছর ভর শুধু অভাব অভিযোগ এবং একটু এদিক ওদিক ছুঁক ছুঁক। আহা ওই ছুঁক-ছুঁকানি আজকাল আধুনিকতা। অন্তত এমনটি তাদের ধারণা বইকি। তারপর কথায় কথায় বিবাহবিচ্ছেদ, সম্পর্ক বিচ্ছেদ এবং আরও দ্রুততায় নতুন কোনও সম্পর্কের সন্ধান। এক নামী ঘড়ির বিজ্ঞাপনী ভাষাই তো-‘ এগিয়ে যান’। তা সে কোথায় এগিয়ে যাবো এবং কেন এগিয়ে যাবো তা নিয়ে সবাই চুপ। এই এগিয়ে যাওয়া সংস্কৃতিটাই তো বিজ্ঞাপনী কায়দা। ধরে রাখতে চাইলে তা তো খুব পুরাতন। সে সব তো খুব কঠিন, ম্যাড়ম্যাড়ে। তাই হেদিয়ে ছুটে চলেছি সামনে। যে পড়ে থাকার থাকুক, যে মরে যাওয়ার যাক গে। আমি তো এগিয়ে থাকলুম।